Dettre Gábor

**LEKVÁROS KEKSZ JÁRVÁNY IDEJÉN**

egyfelvonásos

BALÁZS

RÓZSIKA

NŐ

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Egy-egy távoli zörej, álmos kutyavakkantás és néhány tv készülék tompa hangja kergeti egymást kánonban a sötét, éjszakai lépcsőházban, mielőtt kórusukat szétrebbenti egy visszhangosan megnyúlt, kétségbeesett üvöltés és az azt követő átkozódás.*

*BALÁZS* A kurva anyátokat… te rohadék… dögölj meg te is és a kurva gyerekeid is… hallod… dögöljetek meg!!!

*Majd a nyomaték kedvéért hosszasan, kiszáradt szájával nehézkesen fröcsögve, köpködni kezdi átkozódása célpontját, egy becsukott, megszeppent mozdulatlanságban hallgató lakásajtót.*

BALÁZS Rohadjatok meg!!! Hallod!!!

*Nyáltalan, száraz köpködését akkor sem hagyja abba, mikor az ajtó résnyire megnyílik és feltűnik mögötte egy villogó női szempár.*

NŐ Ne csináld a fesztivált itt Balázska… vered az embereket felfele… tudod, hogy be van rúgva… meg aztán… igaza van… nem mi találtuk ki a járványt…

BALÁZS Nem engedtek be… te víziló… mert járvány van… hát itt van nektek a vírus… hogy dögölnétek halomra!

*Újult erővel köpköd tovább, mire az ajtó becsukódik.*

*Kinyílik viszont a bejárati kapu, a világítás automatikusan felkapcsolódik és belép RÓZSIKA, egy hetven körüli, vagy inkább feletti öregasszony, a hajléktalanok eklektikus stílusára emlékeztető cuccosban. Arcának jó részét hatalmas, rózsaszín flanelből ácsolt, füleihez gumikkal rögzített maszk takarja. De ami még a maszknál is jobban kilóg az első rettenetes benyomásból az a karjában tartott, fehérre sikált apró luxuskutya, feje tetején rózsaszín szalaggal. Rémülten sikolt fel az asszony meglátva BALÁZST, akit meg az ő sikoltása és nem utolsó sorban látványa rémiszt meg. Néhány „Jézus… de megijesztettél!” és „bazdmeg!” csereberéje után, a kutya lassan berekedő, el-elhaló csaholása mellett, lecsendesedve, bénultan állnak egymással szemben.*

RÓZSIKA Te vagy az Balázska… Balu… az Isten szerelmére mit csinálsz itt?

BALÁZS a világosban már kevésbé ijesztő, mint a sötétben hadonászó, köpködő árny volt - húszas éveiben járó intelligens arcú fiatalember. Öltözéke az évszaknál könnyedebbnek tűnik, fiatalos, de nem koszos, vagy rendetlen, viszont átlagos volta miatt semmi különöset nem sejtet.

BALÁZS Maga az Rózsi néni?

RÓZSIKA Ki más lenne…?

BALÁZS Csak az a rózsaszín szar… nem az, hogy nem áll jól… csak ugye takar…

RÓZSIKA Azért van… Baluka… te mért nem viselsz semmit… se maszk… se semmi…?

BALÁZS Nincs… nem készültem kijönni… meg amúgy sincs…

RÓZSIKA Mit csinálsz itt?

BALÁZS Köpködtem az idióta apám ajtaját… azt csináltam… köpködtem koronával…

RÓZSIKA Mért… beteg vagy?

BALÁZS Dehogy… csak mondom… mert nem engedtek be…

RÓZSIKA Hát megértem, mondjuk…

BALÁZS Az apám… sajnos!! Mit ért meg??

RÓZSIKA Hát a járvány… a gyerekek… meg mióta iszik… nem nagyon barátságos…

BALÁZS Sose volt az… de már a telefont se veszi fel… ha hívom… meg nem enged be…

RÓZSIKA Délelőtt kell jönni, akkor még nem részeg… ennyire…

BALÁZS Hát így jött ki… nem mondom… rosszul… de így jött ki…

RÓZSIKA Vagy kora délután… az a legjobb, akkorra megszűnik a fejfájása… sokszor még kedves is olyankor…

BALÁZS Képzelem.

RÓZSIKA Egyszer meg is védett… mondjuk az jó régen volt… mikor a hátsó szomszéd…

BALÁZS A Lajos?

RÓZSIKA Az… meg akarta harapni a kutyát… mert hogy az „megkarmolta” állítólag…

BALÁZS Ez?

RÓZSIKA Ez!!

BALÁZS Nem hiszem el!

RÓZSIKA Nem is volt igaz… de apád ráüvöltött, úgy hogy zengett a ház… hogy ő meg a fejét tépi le, ha bántani meri.

BALÁZS Hát igen… más volt ő régen…

RÓZSIKA Más… különösen, mikor még itt laktatok mind…

BALÁZS Nem is ivott… csak, mint mindenki…

RÓZSIKA Mióta elmentetek anyáddal… azóta ilyen…

BALÁZS Nem „elmentetek”… kirúgott minket…

RÓZSIKA Csak mondom… elmentetek, nem …?

BALÁZS Hát el.

RÓZSIKA Azóta iszik…

BALÁZS Nem kellett volna elvennie ezt a felfújható szopórémet…

RÓZSIKA Mi tagadás… furcsa egy szerzet… szép, de furcsa…

BALÁZS Szép? Foga nem sok… persze az a jó…

RÓZSIKA Már van neki.

BALÁZS Mi?

RÓZSIKA Kivehetős, de van.

BALÁZS Ez aztán a jó hír.

RÓZSIKA Régen jártál felénk.

BALÁZS Kivehetős vagy nem… az ilyenekre max recskázik az ember… nem veszi el…

RÓZSIKA Vicces vagy… nem változtál Baluka… mondjuk nem szép…

BALÁZS Nem szép?

RÓZSIKA Ilyet mondani… igaz… de nem szép…

BALÁZS Nem szép… ez van. Maga mit csinál fenn… ilyen későn, Rózsi néni?

RÓZSIKA Kerestem a kutyát… kinyitottam az ablakot szellőzés végett… egy percre… a kutya meg kiugrott…

BALÁZS Mi a neve?

RÓZSIKA Klárika.

BALÁZS Kislány… helyes…

RÓZSIKA Fiú… amúgy, de akkor még nem tudtam…

BALÁZS Mindegy is… manapság… de tényleg helyes…

RÓZSIKA Csak a bezártságot nem bírja… „várod már a végét, ugye, Klárika?”

BALÁZS Mind várjuk.

RÓZSIKA Bizony, anyád, hogy bírja?

BALÁZS …bírja…

RÓZSIKA Mondd neki, hogy üdvözlöm… aztán meg, ha elmúlik ez a szarság…

BALÁZS … megmondom… persze…

RÓZSIKA Mennem kell… átfáztam… gyere, Klári…

BALÁZS Menjen csak… Rózsi néni…

RÓZSIKA Te? Még megpróbálod a fatert?

BALÁZS Nem…

RÓZSIKA Akkor… én…

BALÁZS Persze… csókolom…

RÓZSIKA Ebben a korban a szelepek már nem működnek jól… meg át is fáztam… egy rossz mozdulat és bepisálsz…

BALÁZS Menjen csak…

*De az öregasszony csak nem veszi rá magát a távozásra. Kommunikációs vágya leküzdi bepisálással kapcsolatos averzióit.*

RÓZSIKA Akkor mit akarsz… itt… ha nem mész apádhoz?

BALÁZS Most nem ... szóval az van… hogy… kéne egy takaró… igen hideg van…

RÓZSIKA Egy takaró…

BALÁZS Itt elleszek… csak hát hideg van…

RÓZSIKA Nem értem… miért nem mész haza? Az anyádnál laksz még nem?

BALÁZS Igen. De nem mehetek.

RÓZSIKA Oda se?

BALÁZS Oda se.

RÓZSIKA A Mari is kirúgott?

BALÁZS Nem…

RÓZSIKA Figyelj ide… tényleg bepisálok… gyere be… leülsz a folyosón… az van vagy két méter a nappalitól… kapsz valamit… maszknak… aztán beszélünk… jó?

BALÁZS Jó.

RÓZSIKA Gyere Klárika… megyünk haza… a finom melegbe… Balu… te csak ne nyúlj semmihez, míg meg nem mostad a kezed…

BALÁZS És a kutya?

RÓZSIKA Meg lesz mosva a lába… csak menjél…

*Bemennek. RÓZSIKA megy elől, karján a kutyával, BALÁZS, az öregasszony jelzéseit követve, két méterre leszakadva mögötte. A lakásban hosszas - és BALÁZS számára kifejezetten izgalmas - rituálé következik. RÓZSIKA homlokkal felpöccinti a villanyt, könyékkel becsapja az ajtót, mindkét lábával belelép egy fertőtlenítős tálba, majd néhány másodperc után kilépve, egy hosszú vas segítségével ügyesen, mintegy letolja lábairól a cipőt, belecsusszan a kissé odébb várakozó mamuszokba majd int az az ajtónál várakozó fiúnak.*

RÓZSIKA Most te!

BALÁZS Mit?

RÓZSIKA Lépj bele.

*Míg a fiú tocsog a fertőtlenítős tálban, RÓZSIKA egy félbevágott ásványvizes flakonból készített fertőtlenítő fürdőbe erőlteti a kutya lábait. Akkurátusan, egyiket a másik után, mindig adva vagy tíz másodpercet a tisztulásnak.*

BALÁZS Nem árt a kutyának?

RÓZSIKA Mosópor… ha nekem nem árt évek óta… neki se fog…

*Aztán egy gyengéd, mintegy elnézést kérően kecses, de erőteljes mozdulattal átdobja a nyüszítő kutyát a folyosó végébe.*

RÓZSIKA Ott maradsz! Ülsz! Jó kislány!!

BALÁZS Fiú, nem?

RÓZSIKA De nem tudja… várj meg itt!

*RÓZSIKA feltépi a fürdőszoba ajtaját. Először hosszasan kezet mos, aztán rátelepszik a wc-re. A zavarba ejtő hangzavar után megkönnyebbülve jön ki ismét. Egy fertőtlenítős papírdarabbal letörli a cipőhúzóként használt vasrudat, majd egy gesztussal kiparancsolja a tálból BALÁZST*

RÓZSIKA A cipődet itt hagyhatod.

BALÁZS Nem kell a vas… mindig így veszem le…

*Könnyedén kilép surranóiból.*

RÓZSIKA Most menj és mosd meg a kezed. Minimum húsz másodpercig. A mosdó szélén ott a fertőtlenítő…

BALÁZS Köszönöm.

RÓZSIKA De előbb még bemegyek a nappaliba. Ha végeztél itt ülj le… a folyosó végén… odateszek egy széket… így tudunk beszélgetni is… meg innen látod a tv-t is…

BALÁZS Köszönöm.

RÓZSIKA Megvan az vagy négy méter is…

BALÁZS Én nem félek…

RÓZSIKA Hát én meg igen… védett korban vagyok…

BALÁZS Veszélyeztetett korban, Rózsi néni…

RÓZSIKA Abban…

*Hirtelen leesik arcáról a maszk. Gumija átrepül a szobán és BALÁZS lábánál landol, a maszk meg - most derül ki, hogy nem más mint egy régimódi, hatalmas, flanel bugyogó -, a szőnyegen, RÓZSIKA előtt.*

RÓZSIKA (folyt.) Egy ócska téli bugyogó… mit bámulsz… és a legjobb védelem… különösen két rétegben…

BALÁZS Gondolom… csak meleg… nem?

RÓZSIKA Hát meleg…

BALÁZS Visszadobjam a gumit?

RÓZSIKA Ja… te meg vedd fel azt a sálat… a székedre tettem… tiszta…!

BALÁZS Marha meleg… meg csikál is…

RÓZSIKA Vedd csak fel!

BALÁZS Az ki… az a Jimy Hendrix-szerű karakter??

*Egy falon lévő képre mutat.*

RÓZSIKA Swami Sai Baba… indiai… spirituális vezető…

BALÁZS Nem is tudtam… hogy… szóval azt hittem katolikus…

RÓZSIKA Én? Az is vagyok persze… pont ez a lényeg… minden vallás ugyanazt akarja… erre tanít Sai Baba…

BALÁZS És ott a Jani is…

RÓZSIKA Hát persze… emlékszel még?

BALÁZS A legjobb barátom volt…

RÓZSIKA Hiányzik nagyon…

BALÁZS Jó fej srác volt…

RÓZSIKA Mégis itt hagyott… sokáig nem tudtam… mért élek még… aztán jött a Baba…

BALÁZS A mi?

RÓZSIKA A Sai Baba… van itt egy közösség… a zöldségesnél ajánlották… ők is oda járnak… a Janika után… mikor nagyon magam alatt voltam…

BALÁZS Indiaiak?

RÓZSIKA A Baba az volt… de már nem él…

BALÁZS És a közösség?

RÓZSIKA Azok nem… de mind csupa jó ember… sok a szeretet ott… a gondoskodás… nekem is hoznak meleg ételt… heti háromszor…

BALÁZS Az rendes…

RÓZSIKA A zöldséges áruját mondjuk nem mindig szerettem… nem volt olyan friss… de az is rendes ember… meg van köztük még rendőr is…

BALÁZS Ki gondolná?

RÓZSIKA Hát ez az…

BALÁZS És mit csinálnak… ott?

RÓZSIKA Énekelünk… badzsanozunk… úgy mondják.,.. meg mantrákat mondunk… imádkozunk…

BALÁZS Szép.

RÓZSIKA Az. És sokat segít.

BALÁZS Miben?

RÓZSIKA Hát megérteni… ezt az egészet…

BALÁZS A járványt?

RÓZSIKA Az életet… vagy nem is megérteni… hanem elfogadni… olyannak amilyen… én már nem gondolkozok az értelmén… vagyis nem úgy… lenyugodtam… nem én vagyok az értelme… hanem mi mind… együtt… az életnek…

BALÁZS Ezt mondja a Sai Baba?

RÓZSIKA Ezt.

BALÁZS Ez okos…

RÓZSIKA És nem ér véget itt… ez a másik…

BALÁZS Jó lenne…

RÓZSIKA Visszatérünk… aszerint, hogy hogy éltünk itt…

*BALÁZS elcsendesedik és sírva fakad. Csendben rázkódva sír, egyre keservesebben.*

RÓZSIKA Mi van fiam?

BALÁZS Anyám meghalt…

RÓZSIKA Micsoda???

BALÁZS Meghalt… délután…

RÓZSIKA Te jó Isten… miért nem mondtad?

*Az asszony is sírva fakad.*

BALÁZS Mondom most… kinn… féltem, hogy bepisál… ha mondom… nem volt rá mód…

RÓZSIKA De hát mi történt? Nem is tudtam, hogy beteg volt…

BALÁZS Az volt…

RÓZSIKA A vírus?

BALÁZS Dehogy… a szíve…

RÓZSIKA Hát azt tudtam… de hogy ilyen súlyos…

BALÁZS Több, mint egy éve… alig kelt ki az ágyból… csak mászni tudott… szinte… semmi ereje nem volt…

RÓZSIKA Te jó Isten… a Mari!!! Elment a Mari is… hogy szerettem…

BALÁZS Maga is hiányzott neki… mindig mondta…

RÓZSIKA De hát miért nem hívtatok…

BALÁZS Minek? Úgyse igen lehet mászkálni… még az orvos se jött ki a végin… meg… hirtelen jött… akár élhetett is volna… évekig is… azt mondták…

RÓZSIKA Szerettem az anyádat… Istenem!!! És vele voltál?

BALÁZS Végig… fogtam a kezét… kesztyűben persze… aztán… már levetettem… érezni akartam a bőrét… mint mikor kicsi voltam… aztán mikor kimentem… klotyóra…

*A sírás fojtogatja, nem képes tovább beszélni.*

RÓZSIKA Az ember megválasztja a pillanatot… azt mondják…

*Már mindketten zokognak maszkjaik mögött, rázkódva, keservesen, könnyes szemekkel bámulva egymást jó néhány méterről.*

*RÓZSIKA lehunyja szemét és amolyan indiai „namaste” módon összetett kezekkel imádkozni kezd. Látványa egy pillanatra megakasztja zokogásában a fiút, aztán látva és hallva az öregasszony keserves könyörgését újult erővel nekibuzdul.*

RÓZSIKA Édes Swamicska, drága Istenem, édes Buddha, drága Allah… kérünk szépen… vegyétek magatokhoz Marit… segítsétek őt a túlvilágon… legyen neki könnyebb ott… mint itt volt… rászolgált a sok szenvedéssel… jó ember volt a Mari… nem érdemelte meg… amit kapott… amit olyan sok türelemmel viselt… egészen élete végéig… és kérünk szépen titeket… én és a fia… a Balu… nagyon szépen kérünk… hogy adjatok nekünk egy jelt… ha megtaláltátok a Marit… ha megfogtátok a kezét… ha vezetni kezdtétek az újjászületés felé…. köszönjük szépen!

*Elkeseredetten és minden szégyenérzet nélkül zokognak egymástól távol, mégis nagyon közel. RÓZSIKA, letépi arcáról a bugyogó-maszkot, megtörölgeti vele csatakos arcát, belefújja az orrát aztán szórakozottan leengedi maga mellé a földre.*

RÓZSIKA (folyt.) Vedd le te is… ha meleg… mi bajunk lehetne… nem igaz…?

BALÁZS Köszönöm…

RÓZSIKA Csak dobd le… majd kimosom…

BALÁZS Nem azt… az imát… vagy mit… azt köszönöm… szép volt…

RÓZSIKA Régebben nem imádkoztam… pedig milyen jó… hogy az ember nincs egyedül… hogy van kihez beszéljen…

BALÁZS Igen… gondolom… bár én most… nagyon egyedül vagyok…

RÓZSIKA Nem vagy egyedül…

BALÁZS Amúgy… amit mondott… az imában… az nem igaz… nem viselte türelemmel az anyu…

RÓZSIKA Nyílván nem könnyű… egy éve már… azt mondod? Az nagy idő… nagyon nagy…

BALÁZS Nem az… hanem öngyilkos lett…

RÓZSIKA Istenem!!!

BALÁZS Nem akartam mondani…

RÓZSIKA Édes Istenem… öngyilkos?

BALÁZS A Janika miatt… nem akartam… hogy ő is…

RÓZSIKA Óh, Istenem… nem az bánt már engem… senki nem lesz más miatt öngyilkos… nem velünk volt bajuk… hanem magukkal…

BALÁZS Kimentem a wc-be… fertőtlenítőért… jó… meg hugyoztam is… de mennyi idő az… semmi… azalatt egy teljes doboz gyógyszert szedett be… víz… meg minden nélkül… aztán, mikor elaludt… kiesett a másik kezéből az üres doboz… mert… fogtam a kezét… a másikat… végig… kesztyű nélkül… itt van a bőrömön a melegsége… az nyugtatott meg egész gyerekkoromban… próbáltam felébreszteni… ráztam… meg leöntöttem vízzel… mert akkor már tudtam… mi van… aztán hívtam az orvost… de nem jött ki… kiküldte a rendőröket…

RÓZSIKA Minek?

BALÁZS Hát tudom én? De segítettek… ők vitették el anyut… néhány órával később…

RÓZSIKA És addig… vele voltál?

BALÁZS Igen… beszéltem hozzá… úgy éreztem… hogy akarja… hogy hallja…

RÓZSIKA Persze, hogy hallotta…

BALÁZS Bocsánatot kértem… az bánt… hogy volt… hogy eltávolodtunk… azért… de legalább…

RÓZSIKA Mikor kellett… vele voltál… az a lényeg…

BALÁZS Vele… persze… már vagy másfél éve… akkor rúgott ki a csajom… de nem bántam… így volt jó…

RÓZSIKA Ezért jöttél apádhoz?

BALÁZS Miért?

RÓZSIKA Hogy megmond?

BALÁZS Nem. Nem tudtam otthon maradni… bár a rendőrök mondták… hogy kell… a vírus miatt…

RÓZSIKA Apádnak nem is mondtad?

BALÁZS Nem is akartam… csak azért jöttem… hogy legyek valahol… valakivel… otthon kinyitottam az ablakokat… hogy menjen ki a lelke…

RÓZSIKA Nagyon helyes…

BALÁZS Az még velem maradt… és éreztem, hogy megbocsátott… hogy meghallgatott… meg… hogy beszélt is hozzám… aztán becsuktam mindent… és eljöttem…

*Elfogytak a szavak, csend ereszkedik a lakásra, elfogytak a könnyek s mindkettejük lelke lenyugszik valamelyest.*

RÓZSIKA Nem vagy éhes?

BALÁZS Dehogynem… nem ettem még ma… úgy volt, hogy estére csinálok halrudakat… még maradt egy doboz… azt szerette… aztán az is elmaradt…

RÓZSIKA Jó is az… a mélyhűtött ugye…

BALÁZS Igen.. valami… Igloo a neve… vagy mi… az volt a kedvencünk…

RÓZSIKA Nekem most semmi ilyenem nincs… jön a szállítás néhány nap múlva… meg hát az ebéd… majd holnap… de van lekvár… meg keksz… az van sok… rendeltem legutóbb vagy nyolc dobozt… ha az jó lesz…

BALÁZS Hát persze… szeretem a lekvárt… meg egy kis víz… Rózsi néni… nagyon szomjas vagyok…

RÓZSIKA Az fontos… legalább két litert meg kell inni egy nap… azt mondják az okosok…

BALÁZS Mi is sokat ittunk mindig… ha nem is volt meg a két liter… ki iszik annyit…?

RÓZSIKA Akkor hozhatom?

BALÁZS Persze… köszönöm… ne segítsek…?

RÓZSIKA Ne… csak maradj ott… kell a távolság…

BALÁZS Ja… persze…

RÓZSIKA Itt ellehetsz… amúgy… addig… ha akarsz…

BALÁZS Köszönöm… mondjuk, lehet a rendőrök keresnek majd… hogy nem mentem-e ki…

RÓZSIKA Le kell szarni őket… jogod van idejönni… elvégre az apád lakik itt, vagy nem?

BALÁZS De…

RÓZSIKA Na… te csak maradj ott, bekapcsolom a tv-t… én meg megyek körbe… itt van ez is… ha kell…

*És a padlón átcsúsztatja a távirányítót az ajtóban ülő fiúhoz.*

*Csak most, hogy - nyomában a kis ebbel kimegy RÓZSIKA -, van igazán BALÁZSNAK módja körülnézni a mindenféle hamis mosolyú fotóval, aranykeretes hímzéssel, művirággal és egyéb nem kifejezetten szofisztikált ízlésre valló csecsebecsével takarosan telepötyögtetett szobában.*

*Aztán egy rövid távirányítós szóló végén lenyugszik a CNN-nél.*

*RÓZSIKA és a kutya visszaslattyognak egy nagy tálcányi lekváros keksszel és két ibriknyi vízzel.*

RÓZSIKA A tiédet letettem a Janika szobája elé… tudod a járást…

BALÁZS Tudom…

*Jól megrakott tálcával jön vissza a fiú.*

BALÁZS (folyt.) Meg aztán… semmi nem változott…

RÓZSIKA Miért változott volna?

BALÁZS Az ablak most is be van törve…

RÓZSIKA Az még ugyanaz… rajta a Janikám vére… csak télire mindig beragasztom…

BALÁZS Én is véreztem…

RÓZSIKA Mert kaptál tőlem egy nagyot… te azért… mert belenyomtad a Janikát az ablakba…

BALÁZS Verekedtünk…

RÓZSIKA De a vér az övé…

BALÁZS Jó ez a víz Rózsi néni… nagyon jó…

RÓZSIKA Vegyél a fürdőszobából, amennyi jól esik… csak engedd ki jól…

BALÁZS Mindig hideg volt… még nyáron is… emlékszem…

RÓZSIKA Nem is az… csak a csőben megbüdösködik… hogy ízlik a lekvár?

BALÁZS Nagyon jó… ez saját nem?

RÓZSIKA Emlékszel még!!!

BALÁZS Hát persze! A legjobb sárgabarack lekvár, amit ettem…

RÓZSIKA Volt hogy hetven kilót is eltettem… Janika úgy szerette…

BALÁZS Meg én is…

RÓZSIKA Még mindig van két üveg… adok majd egyet… ha nem bánod…

BALÁZS Sőt… megköszönöm! Ha majd vége ennek… és még mindig meg van!

RÓZSIKA Amúgy mit nézünk?

BALÁZS Szí-en-en-t… amerikai…

RÓZSIKA És érted?

BALÁZS Értem… na jó nem mindent… de értem…

RÓZSIKA Hogy-hogy? Az érettségid sincs meg…

BALÁZS Az nincs… de most, hogy négy hónapja be vagyunk zárva…

RÓZSIKA Öt az a négy…

BALÁZS Vagy öt… találtunk anyuval egy internetes angoltanfolyamot… ő mindig akarta… tervezte… de valahogy sose volt rá érkezése…

RÓZSIKA A Mari… tanulta az angolt…? Hát mik vannak!!!

BALÁZS Tanulta… és jól is ment neki… meg elterelte a figyelmét… legalábbis azt hittem…

RÓZSIKA Nekem is az kéne… bár igen megkeményedett a fejem… mintha fából lenne…

BALÁZS Meg kell próbálni… én utáltam mindig a magolást… a nyelveket meg se próbáltam… volt német meg angol a suliban… aztán most kiderült, hogy nem kell magolni… valahogy erre van agyam… egyszer megnézek egy szót és annyi… megmarad…

RÓZSIKA Hát nekem nem…

BALÁZS És a nyelvtant is úgy átláttam… olyan könnyedén… hogy meglepett…

RÓZSIKA És a Mari is tanult veled?

BALÁZS Inkább én tanultam vele… az ő ötlete volt… úgy élvezte…

RÓZSIKA Na, akkor ne bőcsködjél itt nekem… hanem fordítsd… mi van evvel a kurva vírussal a világban?

BALÁZS Jól van… hozok egy kis vizet még… szabad?

RÓZSIKA Szabad, szabad!

BALÁZS Rózsi néni nem kér?

RÓZSIKA Hagyjál már… mindenáron el akarsz tenni láb alól? Hozok majd magamnak…

BALÁZS Ja… persze…

RÓZSIKA Na? Miről beszélnek?

*Mindketten a tv-re szegeződnek. BALÁZS komoly figyelemmel, RÓZSIKA nagyjából csak mert onnan jön a fény.*

BALÁZS Nem tudnak semmit biztosan… de csökken a megbetegedés is… a halál is… Európában… a nagy gáz az Amerika… ott még nő…

RÓZSIKA Hozok még lekvárt… kérsz még?

BALÁZS Már az én üvegemet esszük?

RÓZSIKA Ne szarj be gyerek… ezen kívül van még kettő… vidd a tálcát be Janikához…

*Mindketten kimennek, különböző irányokban eltűnnek. Csörömpölés hallatszik kintről, valami leesik, tán össze is törik. A kutya fájdalmasan felnyüsszent.*

RÓZSIKA (kintről) Ó, a faszomat… basszalak meg!

BALÁZS (kintről) Összetört?

RÓZSIKA (kintről) Össze. Menj vissza Baluka… túl közel vagy!!!

BALÁZS (kintről) Bocs… ennyi elég is lesz… köszi.

RÓZSIKA Tettem még kekszet is… Klári… mi körbe megyünk… gyere…

*Mikor ismét elfoglalják helyüket, RÓZSIKÁNAK ötlete támad. Előhúz egy cetlit a zsebéből.*

RÓZSIKA (folyt.) Én meg… órákig el tudom hallgatni az indiai zenéket… most, hogy van időm…

BALÁZS Mért… máskor mit csinál, Rózsi néni? Már nem dolgozik, nem…?

RÓZSIKA Dehogy… a telefonközpontba bemegyek azért… kéthetente egyszer… az jó… mégis emberek között vagyok… de amúgy csak ülök a játszótéren… nézem a gyerekeket… meg ott van a mások oldalon a kutyás rész… ahogy szaratják az emberek a kutyákat… mi nem megyünk oda soha… mármint nem azért…

BALÁZS Hanem?

RÓZSIKA Mi nem szeretjük az ilyen látvány-szarást, ugye Klárika? Mi finom úrilányok vagyunk… itt végezzük a dolgunkat… a hátsó kertben…

BALÁZS A virágosban?

RÓZSIKA Nem volt ott egy szál se már évek óta… most, hogy van ez a bezártság a fentiek… egy sokgyerekes… valami kínai család… felásták… mindenfélét ültetnek… szóval felszedem Klárika kuláit… és annyi…

BALÁZS Valami zenéről beszélt, Rózsi néni…

RÓZSIKA Ja… hogy van ez a „jutúb”… tele ilyen szent indiai zenékkel… hát az valami csoda… órákig el tudom hallgatni… itt van ez… például… ezt énekeljük a közösségben is… mikor megyek…le tudod ezt fordítani? Ha már tudsz angolul…

BALÁZS Mi az?

*RÓZSIKA rutinosan, félig fejből félig a cetliről felolvassa a szöveget.*

RÓZSIKA Gajatri mantra… [oṃ](https://en.wikipedia.org/wiki/O%E1%B9%83) búrbu vaszuvaha tatszavitur vareṇyaṃ bargó devaszjadímahi dijó jó naḥ pracsódajat santi, santi santi….

BALÁZS De hát ez nem angol…

RÓZSIKA Persze, hogy nem… de biztos megvan angolul is… híres… ez egy mantra… úgy hívják…

*BALÁZS ismét feljön egy fergeteges távkapcsoló szólóval, ezúttal RÓZSIKA ámulatára.*

BALÁZS Youtube… na… tessék betűzni…!

RÓZSIKA Az egészet?

BALÁZS Csak a címét… gondolom… először…

RÓZSIKA G-a-j-a-t-r-i új szó m-a-n-t-r-a…

*BALÁZS igen gyorsan talál valamit, ami még annál is gyorsabban tüdejébe rekeszti a levegőt és szavát veszi.*

BALÁZS Na, bazdmeg…

RÓZSIKA Nem mond ezt Baluka… ez egy szent mantra…

BALÁZS Hát ez az…

RÓZSIKA Mi?

BALÁZS Nehéz…

RÓZSIKA Csak fordítsd… mindegy hogy hogy… szóval nem baj, ha nem úgy jön ki… hogy énekelni lehessen…

BALÁZS Ez azért sokat könnyített… köszi…

RÓZSIKA Az eredetit… úgyis tudom… úgy kell énekelni… indiaiul… csak érteni akarom…

BALÁZS Van tolla?

RÓZSIKA Van… ennek a hátuljára írom…

BALÁZS „Te… a fizikai… a lelki… és az isteni világok ura… dicsőség neked”… illetve… szóval ez elé jön, hogy „Te… fényes nap”… aztán jön… „a fizikai… a lelki… és az isteni világok ura… dicsőség neked”…

RÓZSIKA Ne keverj össze… mi van?

BALÁZS Sőt kezdhet avval… hogy… „dicsőség neked”…

RÓZSIKA Kell egy másik papír… várjál… Klárika… maradjál már ezzel a kurva nyüszítéssel… na… mondd…

BALÁZS „Dicsőség neked… te… fényes nap… a fizikai… a lelki… és az isteni világok ura”… vagyis mindené…

RÓZSIKA Ez is kell?

BALÁZS Nem… csak mondom… na, itt van egy szó… „effulgence”…. ja… nem érdekes… az már meg volt…

RÓZSIKA Csak mondd… minden érdekes…

BALÁZS Az az elejére megy…

RÓZSIKA Így nem kapsz szart se… Baluka… nemhogy lekvárt…

BALÁZS Nem könnyű… illetve a középe… írja úgy, hogy „dicsőség neked… te… hatalmas fényességű nap… a fizikai… a lelki… és az isteni világok ura”…

RÓZSIKA Nem hiszem el…

BALÁZS Kurva nehéz… értek minden szót… kivéve egyet… de így együtt… nehéz…

RÓZSIKA Mondd már!

BALÁZS Több mint háromezer éves szöveg… nem mai nyelv…

RÓZSIKA A számokat én is látom… ahhoz nem kell az angol… mit okoskodol már…!

BALÁZS „kérlek téged, hogy irányítsd szellememet…”

RÓZSIKA Milyen szellemet?

BALÁZS Nem úgy szellem… hogy „húhú”… fehér lepedővel… hanem… mint „értelem”…

RÓZSIKA Akkor úgy írom…

BALÁZS Az jó…„kérlek téged, hogy irányítsd értelmemet az erényesség útjára! Béke… béke… beke…” Ennyi…

RÓZSIKA „Dicsőség neked… te… hatalmas fényességű nap… a fizikai… a lelki… és az isteni világok ura… kérlek téged, hogy irányítsd értelmemet az erényesség útjára! Béke… béke… béke…” Köszönöm... Baluka….

*Félig-meddig motyogva, lassan értelmezve a szavakat újra és újra elolvassa a szöveget. Aztán sírva fakad.*

RÓZSIKA (folyt.) Hát van ennél szebb?

*BALÁZS meghatottan nézi az öregasszonyt. Aztán bekap egy lekváros kekszet. Ropogtatására Klárika is feleszmél a spirituális sokkból és ő is bekap egy darabot.*

BALÁZS Hogy kajolja a lekvárt…

RÓZSIKA Tessék?

BALÁZS A kutyus… igen bírja a lekvárt…

RÓZSIKA Megszokta már… az elején még rendeltem húst… csak neki… én nem eszem mióta… Swami hívő vagyok… de gondoltam a kutyának kell… de büdös volt… kétszer is… nem ette meg…

BALÁZS Én sem eszem húst… megutáltam…

RÓZSIKA Akkor ez jól jött ki… mert hogy nincs…

BALÁZS Persze… ennél nem lehetett volna jobb… köszönöm…

RÓZSIKA Egészségedre… későre jár… gondolom fáradt vagy te is…

BALÁZS Nagyon…

RÓZSIKA Itt alszol… Janikánál… jó?

BALÁZS Jó… köszönöm…

RÓZSIKA Aztán… maradsz ameddig maradsz…. rendben?

BALÁZS Rendben.

RÓZSIKA Vidd vissza a tálcát és várd meg, míg megcsinálom az ágyat… majd szólok…

BALÁZS Jó… köszönöm…

RÓZSIKA Gyere Klárika…

BALÁZS Meghallgathatom addig ezt a mantrát?

RÓZSIKA Csak ne nagyon hangosan…

BALÁZS Nehogy felzavarjuk azt a fasz apámat… értem…

RÓZSIKA Meg a többi faszt… ha már kimondjuk az őszintét… van belőlük rendesen… Klári… gyere…

*BALÁZS megkeresi a mantrát. Ahogy felhangzik a dal, RÓZSIKA is bekapcsolódik a konyhából és meglepően szépen és persze szanszkritül vele énekel.*

*BALÁZS elgondolkodva, mozdulatlanul hallgatja a dalt. Aztán egy idő után feláll, beóvatoskodik a szobába, a szemközti falhoz megy és közelről, hosszasan nézi Janika régi fényképét.*

*RÓZSIKA kiáltására összerándul és ijedten visszaoson a helyére.*

RÓZSIKA Jöhetsz! Kitettem egy törölközőt… piros… a mosógépen lesz… mosakodhatsz is… én addig elmosogatok…

BALÁZS Köszönöm…

RÓZSIKA Ne kapcsold ki még a tv-t… majd én…

BALÁZS Jó…

RÓZSIKA Ja… és itt benn nincs nagydolgozás…

BALÁZS Mi nincs?

RÓZSIKA Nagydolgozás! Ne szarj itt benn… én se szoktam…

BALÁZS Hanem…? Rossz a klotyó…?

RÓZSIKA Nem… de a pincébe szoktam lemenni… már senki nem jár le… mióta feltörték…

BALÁZS De miért?

RÓZSIKA A szagban is lehetnek vírusok… azt mondják… szóval minél kevesebbet szívsz be… annál jobb…

BALÁZS A szagokat sosem értettem… hogy miből vannak…

RÓZSIKA Hát ez az… kis darabkák keringenek a levegőben…

BALÁZS Vigyázni kell… az biztos…

RÓZSIKA Különösen, hogy ketten vagyunk… jobb, ha nem itt keringenek a lakásban…

BALÁZS De a vírus a levegőben nem sokáig él…

RÓZSIKA Néhány óráig… azt írják… de ki tudja… szóval biztos, ami biztos…

BALÁZS És pontosan hova… menjek, ha kell...?

RÓZSIKA Mehetsz a ti részetekbe is…balra… annak sincs már ajtaja… meg üres is… én a felső szomszédéba megyek… a kövér énekesőjébe…

BALÁZS Az is megvan még?

RÓZSIKA Meg hát… szívós, mint az egyiptomi macska…

BALÁZS Remélem nem fogok apámmal találkozni szarás közben!

RÓZSIKA Mondom: nem jár le senki… papírt vigyél… aztán mikor visszajössz ott a flakon az ajtó mellett… azzal fertőtlenítsd a kilincset, a kulcsot… meg a kezedet…

BALÁZS Persze… köszönöm…

RÓZSIKA Most nem kell?

BALÁZS Mi?

RÓZSIKA Hát menni?

BALÁZS Nem… nem…

RÓZSIKA Akkor jó éjszakát!!

BALÁZS Rózsi néninek is… és köszi… mindent!

RÓZSIKA Nincs mit…

*BALÁZS a fürdőszobán keresztül bemegy Janika szobájába. Becsukja a másik, a folyosóra vezető ajtót és leül a megvetett ágyra. Aztán hirtelen eszébe jut a veszély, felpattan, idegesen „leporolja” a takarót, leveszi a nadrágját és úgy ül vissza. Körbenézve, a falakról rázúdul a múlt. Janika, a gyerekkori barát, a suli, ahogy egy padban vigyorognak vagy tíz képen, a balatoni kirándulások, a foci, a verekedések… aztán a torz, kiguvadt szemű halotti maszk… a fiú öngyilkossága.*

*RÓZSIKA, foszladozó kötött takarókkal betakarva, a nappaliban fekszik a kinyitott kanapén, Sai Baba áldást osztó, mosolygós képe alatt. A lámpák már nem égnek. Kivéve azt az egyet, ami a kép alatt van és arra szórja gyengéd, sárgás sugarait.*

*RÓZSIKA kimeredt szemmel bámulja a plafont, szája meg-megrezdül, talán imádkozik, talán a sírás kerülgeti.*

BALÁZS Rózsi néni! Alszik már?

RÓZSIKA Nem. Mondjad… fiam.

BALÁZS Nem baj, ha nem kapcsolom le a lámpát?

RÓZSIKA Melyiket?

BALÁZS Nem tudom… talán a fürdőszobait… és résre hagyom az ajtót…

RÓZSIKA Félsz a sötétben?

BALÁZS Nem az, hogy félek… de új helyen…

RÓZSIKA „Új helyen”? Tudod hányszor aludtál itt… megvetettem neked a földön… olyan jól elvoltatok…

BALÁZS Persze… nem úgy értem… csak már régen volt…

RÓZSIKA Hagyd csak égve… az elzárás alatt úgyse kell fizetni az áramért…

BALÁZS Köszönöm…

RÓZSIKA És számold meg a sarkokat… ha már „új” a hely! Hogy ne legyen rossz álmod…

BALÁZS Jó.

RÓZSIKA De ne nagyon nézegesd őket… ott feletted igen penészes a sarok…

BALÁZS Miért? Mi történt?

RÓZSIKA Az énekesnő elárasztott vagy két éve… megengedte a vizet a kádban… aztán lefeküdt és mikor fel akart kelni úgy beállt a háta, hogy mozdulni nem tudott… vagy félóráig üvöltött… mire meghallottam… a tűzoltók törték rá az ajtót… tiszta meztelen volt… itt meg… addigra minden elázott…

BALÁZS Gondolom ezért is megy Rózsi néni az ő cellájába kulázni…

RÓZSIKA Na hallod!!

BALÁZS Még valami…

RÓZSIKA Igen?

BALÁZS Hogy volt az az ima?

RÓZSIKA Az ima? Hát az nem egy hivatalos ima… csak úgy az én szavaimmal…

BALÁZS Tudom… de hogy kezdődött… a sorrend…?

*RÓZSIKA elérzékenyedik, sokáig képtelen megszólalni.*

BALÁZS Alszik… Rózsi néni?

RÓZSIKA Édes Swamicska, drága Istenem, édes Buddha, drága Allah...

BALÁZS „Édes Swamicska, drága Istenem, édes Buddha, drága Allah...”

RÓZSIKA Igen… aztán csak mondod, amire gondolsz… ami marja a lelkedet…

BALÁZS „Édes Swamicska, drága Istenem, édes Buddha, drága Allah...”…

RÓZSIKA Igen…

BALÁZS És a zsidók? Azt miért hagyta ki?

RÓZSIKA Dehogy hagytam… az a „drága Istenem-ben” benne van… csak ők sose mondják ki a nevét… mármint zsidóul…

BALÁZS Nem?

RÓZSIKA Nem… túlságosan szent az a név… nekünk se kéne csak úgy ütyre-fütyre… érted…

BALÁZS Persze.

*Elakad a beszélgetés. Aztán, mielőtt a leereszkedő álom végképp berekesztené, RÓZSIKA ismét megszólal.*

RÓZSIKA Balu… alszol?

BALÁZS Nem.

RÓZSIKA Átjövök egy „jóéjt puszira”, nem bánod?

BALÁZS Nem.

RÓZSIKA Mint régen…

BALÁZS Mint régen…

RÓZSIKA Jó, hogy az ágyon fekszel… a földig már nem tudnék lehajolni.

BALÁZS És a vírus?

RÓZSIKA Leszarom… meg kell öleljelek…

*BALÁZS nem akar, vagy nem tud már mit mondani. Vár.*

*RÓZSIKA felcihelődik a másik szobában és Klárikával a nyomában elindul.*

*Sötét.*

2020